વડનગર– પીએમ નરેન્દ્ર મોદીએ રોડ શો અને GMRES મેડીકલ કૉલજ અને હોસ્પિટલનું લોકાર્પણ કર્યા પછી જાહેરસભાને સંબોધન કર્યું હતું. પીએમ મોદીને આવકારવા વડનગર છેલ્લા એક સપ્તાહથી થનગનતું હતું. વડનગરને દુલ્હનની જેમ શણગાર કરવામાં આવ્યું હતું. પીએમ મોદી જાહેરસભાના મંચ પર આવ્યા ત્યારે મોદી મોદીના નારા અને ભારત માતાની જય સાથેના નારા લાગ્યા હતા. પીએમ મોદીએ સભાના મંચ પર આવીને ઉપસ્થિત તમામ લોકોને ત્રણ વખત નમીને વંદન કર્યા હતા, ત્યારે સભા સ્થળ પર લાગણીઓથી છલોછલ અને ભાવુક વાતાવરણ સર્જાયું હતું. નરેન્દ્ર મોદી પોતાના માદરે વતન એવા વડનગરવાસીઓને જોઈને તેમની આંખમાં હર્ષના આસું આવી ગયા હતા. વડનગરની અગ્રણી સંસ્થાઓએ અને વડનગરના અગ્રણીઓએ પીએમ મોદીનું કંઈકને કંઈક ભેટ આપીને ભવ્ય સ્વાગત કર્યું હતું, અને સમ્માન કર્યું હતું.